[{"text_idx": "#000000", "text": "Pallial: Pump o ddynion yn euog o 34 cyhuddiad"}, {"text_idx": "#000002", "text": "Mae pump o ddynion yn euog o 34 cyhuddiad o gam-drin plant yng ngogledd Cymru yn yr 1970au a'r 1980au."}, {"text_idx": "#000003", "text": "Cafodd y dynion eu harestio fel rhan o ymgyrch Pallial, sy'n ymchwilio honiadau hanesyddol o gam-drin plant yn ardal Wrecsam."}, {"text_idx": "#000005", "text": "Cafwyd Roger Griffiths yn ddi-euog o'r ddau gyhuddiad yn ei erbyn, a Keith Stokes yn ddi-euog o saith cyhuddiad."}, {"text_idx": "#000006", "text": "Dywedodd y barnwr Rhys Rowlands bod y diffynyddion wedi derbyn achos manwl a theg, ac roedd yn llawn canmoliaeth i'r rheithgor."}, {"text_idx": "#000007", "text": "Wedi pedwar diwrnod o drafod, fe ddaeth y rheithgor i'r penderfyniad hwn:"}, {"text_idx": "#000008", "text": "Mark Grainger (arferai gael ei adnabod fel Gary Cooke), 64 oed o Gaerly\u0302r yn euog o 16 cyhuddiad;David Lightfoot, 72 oed o Ellesmere Port yn euog o 9 cyhuddiad a di-euog o 1;Roy Norry, 55 oed o Gei Connah yn euog o 6 cyhuddiad a di-euog o 2;George Neil Phoenix, 63 oed o Wrecsam yn euog o 1 cyhuddiad;Edward Julian Huxley, 70 oed o Maidenhead yn euog o 2 gyhuddiad;Keith Stokes, 62 oed o Farndon ger Caer yn ddi-euog o 7 cyhuddiad;Roger Griffiths, 76 oed o Wrecsam yn ddi-euog o 2 gyhuddiad."}, {"text_idx": "#000009", "text": "Roedd y dynion i gyd o gefndiroedd gwahanol ond, yn o\u0302l yr erlyniad, i gyd yn rhan o gylch o bedoffiliaid oedd yn manteisio ar fechgyn bregus."}, {"text_idx": "#000010", "text": "Yn yr 1980au roedd Norry yn DJ gyda BBC Radio Clwyd, Phoenix yn yrrwr bysiau ac roedd Huxley yn was sifil. Roedd Grainger yn reslwr proffesiynol, tra bod Lightfoot yn dafarnwr ac yn ganwr."}, {"text_idx": "#000012", "text": "Clywodd yr achos y byddai parti\u0308on yn cael eu cynnal ac fe fyddai'r dynion yn rhoi alcohol a chyffuriau i'r dioddefwyr, ac yn dangos ffilmiau pornograffig iddyn nhw."}, {"text_idx": "#000014", "text": "Disgrifiad o\u2019r llun, Roedd tafarn Snowy's yn un o'r llefydd yr oedd y dynion yn cam-drin bechgyn"}, {"text_idx": "#000015", "text": "Yn ogystal ag yn y ty\u0302 hwnnw, fe ddigwyddodd y cam-drin mewn amryw o leoliadau yn yr ardal."}, {"text_idx": "#000016", "text": "Clywodd y llys bod fflat uwchben siop ryw oedd yn cael ei rheoli gan Grainger hefyd yn cael ei ddefnyddio, yn ogystal a\u0302 thafarn Snowy's, oedd yn berchen i Lightfoot."}, {"text_idx": "#000017", "text": "Roedd y patrwm yn debyg. Roedd y dynion yn dylanwadu ar y bechgyn, oedd yn fregus ac o gefndiroedd anodd, trwy eu hannog gyda thripiau i'r sinema, arian a sylw, cyn ymosod arnyn nhw."}, {"text_idx": "#000018", "text": "Dyma'r diffynyddion diweddaraf i gael eu herlyn fel rhan o Ymchwiliad Pallial, sy'n ymchwilio i honiadau hanesyddol o gam-drin yn yr 1970au a'r 1980au."}, {"text_idx": "#000020", "text": "Disgrifiad o\u2019r llun, Dywedodd Ed Beltrami ei fod yn llawn edmygedd i'r dioddefwyr roddodd dystiolaeth yn yr achos"}, {"text_idx": "#000024", "text": "Yn o\u0302l Ian Mulcahey, Uwch Swyddog Ymchwilio, Ymchwiliad Pallial: \"Mae hwn wedi bod yn ymchwiliad heriol oherwydd faint o ddiffynyddion oedd yn y doc, natur ddifrifol y troseddau a'r amser - mae hi wedi cymryd 30 mlynedd bron ers i'r troseddau yma ddigwydd.\""}, {"text_idx": "#000027", "text": "Bydd y pum dyn a gafwyd yn euog yn cael eu dedfrydu ym mis Medi."}, {"text_idx": "#000034", "text": "Hanner canrif o werthu cig yn Llanrug"}, {"text_idx": "#000037", "text": "Lluniau: Gwaith adnewyddu Pont Y Bermo"}, {"text_idx": "#000039", "text": "Bywyd fel 'yr unig Iddew yn y pentref'"}]